Ipepa Lama-Xosa  
Lenyanga.

Pambili nto zak’wetu!

Lihlaulelwa 5s. ngonyaka  
kwase kuqaleni.

*Isigidimi Sama-Xosa*

*NGO-LWE-SITATU, FEBRUARY* 1, 1888.

ILUNGELO LE VOTI.

Asintwana incinane ilungelo lokuvota, ngoko asinto incinane ukulahla indawo ezinika elo lungelo. Ukuba umteto wevoti umisa ixabiso elitile lendlu nomhlaba nomvuzo, zaye ezonto zifanele ukuzanyelwa ngumntu ofuna ukuba ngumvoti, lityala likabani na ukuba asizivumi ngokwetu ukuzenza ezondawo zifunekayo? Akuyiyo nzuzo na kuti, ukwaka izindlu ezifanelekileyo zengxande ezikonkwaneni zetu, ukuze kungabiko Fekoneti, namteto unako ukutintela namnye wabanjalo kweli lungelo levoti likulu kangaka?

Ibunjalo ke lento itetwa ngu Gwangqalimhlope. Nango owona mgudu ngekuzanywa wona siti bantu bantsundu. Uti —“Kunceda ntonina ukubuta imali zokutyebisa amagqweta nje kodwa, endaweni yokuti ukubena kwetu sake izindlu ezifanelekileyo emihlabeni yetu ecandiweyo netengiweyo, ibe ke ngoko ipelile yonke into ebitetwa? Le ndawo yikangeleni makowetu, ningapiki no Nxele bale mihla, hleze nibuye senizingela inyamakazi ingabangako into yokuvuka kwamagama abantu acinyiweyo ngenxa yokuswela ezi ndawo zifunekayo.

Kwakona, Aniyiqondi na le ndawo yokuba noxande nomhlaba zelixabiso lifunekayo ukuba isikulula kwelinye iqamesi lale ntambo yepasi? Asilo cam na ukukululeka kulo mteto mbi kangaka wepasi? Kumnandi na okukuhamba sijingiswa kwezi ndlela nje ngamasela namakoboka?

Ukutsho ke kukuvuselela umzi wakowetu ukuba unganyabi njengokuba sekubonakele mhlope ukuba eli ixesha lelokuhlala umntu ewavulile amehlo ake, alinge ukuzilungiselela le mpilo intsha yakaloku nje, kuba leya indala ingasokuze ibuye ibuye napakade. Zona intlanganiso ezi zoku hlala evuliwe amehlo azinanto, zilunge kanye, zifana kwanezi grammar siteta ngazo, kuba nazo izezokuvula amehlo engqondo.

I-GRAMMAR ZESI XOSA.

Fanukuba wonke ubani onokwazi ukuba zilinani ngoku igrammar zesi-Xosa ndawonye nale ka Mr. Crawshaw ese- lihlalele ukupuma. Kubonakala mhlope kona ukuba nokuba umntu ufike wacuba yipina kwezi— Eka Boyce Appleyabd, McLaren, Torrend neka Crawshaw, yona imfuneko yokuba mayifundwe i grammar ayitandabuzeki. Asikwetu ukuti kubalesi mabanyule etile, kodwa siti lento inteto yinto eqwesha kunene, egcinwa ngokuyiqeqesha ingqondo nolwimi, ukuze ingalali zigcawu, nokuze ulwimi lungabi nazingqambu. Inteto yona yesi- Xosa iyaqwesha kanye kulutsha olusavelayo, yakubonukuba nabayaziyo mpela abakwazi ukwakiwa nokuconjululwa kwayo.

Umntu wonke oyincibi egcisele into, nokuba ngumashini oluhlobo lunina, nokuba yintsimbi yamaxesha, nokuba yinto- nina, makakwazi ukuyicita kwa nokuyihlanganisa, ezimisa nezizatu (xa zibuzwayo) kwabafuna ukuqonda nabafuna ukufunda. Lento iyinteto, inezikina ezizintlobo ngentlobo ezinezizwe zazo, nje ngoko sesike sabonisa kade kwi *Zigidimi* zonyaka odluleyo. I grammar zesi-Xosa zifuneka zitengwa ngumntu wonke ofuna ukuyazi nengcambu zayo inteto yesi-Xosa kwa nje ngezinye inteto, kuba zifundwa ezi-grammareni ukuze zaziwe ngokuzalisekileyo. Kuyo leminyaka yangoku, ifuneka ifundwa ngokungatandabuzekiyo kwabasafundayo, nabafundela ubutoliki ezi ofisini, kuba kukaninzi esiti umfana ontsundu, nokuba selepumelele lupina uviwo, kanti uyakunqatyelwa ngamazwi atile, adla ngokufuneka kwinteto zasematyaleni, pofu bewazi ngesi-Ngesi abanye, izeke lonto ibangele ukungalungi kwetyala

Kufuneka kwa ngokunjalo kuzo zonke ititshala noma- gqweta nabahleli bamapepa. Lento umntu ifuneka iyigcisele kanye yona eyakowayo inteto, nokuba ke iqingatise- kodwa kwezinye. Zona inteto ezine kweli lizwe lase South Africa, mazifunde azicoselele wonke umntu omtsha, kuba engazazi apo liyakuba kona ilungelo lake. Isi-Ngesi, isi- Xosa, isi-Bulu, nesi-Sutu. Ezi nteto zone, wonke ubani ongumntu omtsha mazazi, kuba ukukanya kuya kusanda ngokwanda, kanjalo abantu abantsundu baqalile ukuyiqonda lento yokuba kulungile ukuya ezindaweni ezinemisebenzi, nokuba kupakati kwazipi na intlanga.

Ilizwe liya lisanda ngokwanda elifuna abantu abafundileyo, ngoko mayifundwe inteto. Ziko zanele namhla incwadi ezifundisa inteto nabebengayazi kanye abanje nga Belungu abavela pesheya kwa manzi. Sigqiba ke ngokuti tengani nanzo sezilungile i grammar ezo sizibalileyo nizifu- ndele kuzo, zonke inyama nezihlunu zenteto yakowenu ukuze nikwazi ukuyigixa nikwazi nokuyicukuceza.

Baninzi abafana abebefunde kwase-Dikeni apa abate kuba bebeze beyazi kakuhle eyakowabo inteto, baye besazi nesi-Bulu baze bati bakufika e Dikeni banyamekela ukufunda isi-Xosa, kwati ke kweza ofisi zelizwe elipezulu apo intlanga seziqokelelene kona, zati indawo zobutoliki zezo ofisi nezejaji, zafunyanwa ngabo, nanga belilizwe abafike bafunda isi-Sutu basicoselela, bebe naso kade isi-Ngesi nesi-Bulu esicokisekileyo. Le nto asintwana incinane mzi wakowetu untsundu.

Mhlayimbi kungati kulunge ukuti ekubeni ingxoxo yetu emandla ingokufundwa kwe grammar zesi-Xosa kwanezinye inteto, ukuba sibuye siwabeke amagama eziduko zenteto (parts of speech) nje ngoko sasike senjenjalo kwi *Sigidimi* sika March we 1887. Siyakuti namhla sibeke namagama esi-Bulu, sibe ngokwenjenjalo sinceda uninzi olu ngenaso nesitukutuku salonteto, ukuze lube namanakani azo iziduko kanti londawo ingabatsalela ekubeni bazitenge i grammar nezinye incwadana zesi-Bulu bazifundele ngokwabo. Lento ingumntu iti xa iyazileyo yayiqonda enye inteto ngohlobo Iwe grammar, kusekuba lula kuyo ukufunda nezinye inteto ngokuti afunde i grammar zazo. Siyakuzibeka ngesi-Ngesi, ngesi-Xosa nangesi-Bulu. Njengoluhlobo—

Isigidimi Sama-Xosa

LOVEDALE, SOUTH AFRICA, FEBRUARY 1, 1888. No 222,

Vol. XVIII.